El Pavelló Cobert vibra amb la presentació dels equips de bàsquet de Burjassot
2025-07-24

En un gran ambient en el qual no podien faltar els aplaudiments i l’ànim dels seus familiars i amics, el Pavelló Cobert de Burjassot acollia aquest cap de setmana la presentació dels equips que componen el Club de Bàsquet Andros Burjassot.

Els equips benjamí i aleví mixt; infantil femení i masculí; cadet masculí; júnior masculí, sènior zonal, sènior femení i sènior autonòmic, a més de l’equip de pares i mares, van saltar a la pista per a ser coneguts per l’afició i per a rebre l’aplaudiment de tot el públic present en aquest espai municipal.

Es van sumar a la presentació els equips de les Escoles Esportives Municipals, del Col·legi de la Nativitat i del CEIP El Pouet- Verge Desemparats. Tots ells van brindar també un merescut aplaudiment a l’equip de bàsquet d’ADERES que també va baixar a la pista del Pavelló. Aquests vertaders campions es van portar una gran ovació per part del públic i dels equips que els van abrigallar en la pista.

No van faltar a la seua cita tampoc l’alcalde de Burjassot, Rafa García i el regidor d’Esports, Manuel Pérez Menero els quals, acompanyats del president del club, Mario Gumbau, van gaudir de la gran presentació que va organitzar el club.